## Rješenje kojim se društvu Cervesia Zagreb d.o.o., Zagreb, odobrava objavljivanje ponude za preuzimanje dioničkog društva Zagrebačka pivovara d.d., Zagreb

### NN 149/2009 (15.12.2009.), Rješenje kojim se društvu Cervesia Zagreb d.o.o., Zagreb, odobrava objavljivanje ponude za preuzimanje dioničkog društva Zagrebačka pivovara d.d., Zagreb

149 15.12.2009 Rješenje kojim se društvu Cervesia Zagreb d.o.o., Zagreb, odobrava objavljivanje ponude za preuzimanje dioničkog društva Zagrebačka pivovara d.d., Zagreb

HRVATSKA AGENCIJA ZA NADZOR FINANCIJSKIH USLUGA

3649

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07 i 36/09), Uprava Hrvatske agencije za nadzor financijskih usluga, na temelju Zahtjeva društva Cervesia Zagreb d.o.o., Zagreb, Gundulićeva 15, zastupano po odvjetnicima Odvjetničkog društva Šavorić & Partneri, Zagreb, Gundulićeva 15, za odobrenje objavljivanja ponude za preuzimanje dioničkog društva Zagrebačka pivovara d.d., Zagreb, Ilica 224, na sjednici održanoj 3. prosinca 2009. godine, donijela je

RJEŠENJE

1. Društvu Cervesia Zagreb d.o.o., Zagreb, Gundulićeva 15, odobrava se objavljivanje ponude za preuzimanje dioničkog društva Zagrebačka pivovara d.d., Zagreb, Ilica 224.

2. Ovo Rješenje objavit će se u »Narodnim novinama«.

Obrazloženje

I. Društvo Cervesia Zagreb d.o.o., Zagreb, Gundulićeva 15, zastupano po odvjetnicima Odvjetničkog društva Šavorić & Partneri, Zagreb, Gundulićeva 15 (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), 11. studenog 2009. godine, na temelju odredbe članka 24. stavak 1. Zakona o preuzimanju dioničkih društava (»Narodne novine« broj 109/07 i 36/09, dalje u tekstu: ZPDD), zahtjev za odobrenje objavljivanja ponude za preuzimanje dioničkog društva Zagrebačka pivovara d.d., Zagreb, Ilica 224, ponudu za preuzimanje te isprave iz članka 22. stavak 3. ZPDD-a, a dopunu predmetnog zahtjeva 23. studenog 2009. godine.

II. Društvo Zagrebačka pivovara d.d., Zagreb, Ilica 224, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08 i 74/09, dalje u tekstu: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. ZPDD-a.

Prema podacima kojima raspolaže Agencija, dionice društva Zagrebačka pivovara d.d. (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb 31. srpnja 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište.

III. Obveza objavljivanja ponude za preuzimanje, nastala je za Ponuditelja 14. listopada 2009. godine, sukladno odredbi članka 9. stavak 1. ZPDD-a, a u vezi s odredbom članka 8. stavak 3. ZPDD-a, stjecanjem 446.232 redovne dionice Ciljnog društva koje daju pravo glasa, što predstavlja 71,92% udjela u temeljnom kapitalu Ciljnog društva i daje 446.232 glasa odnosno 71,92% od ukupnog broja glasova koje daju dionice Ciljnog društva s pravom glasa, temeljem »Ugovora o kupoprodaji 71,92% izdanih dionica Zagrebačke pivovare d.d.« sklopljenog s društvom Interbrew Central European Holding BV, Ceresstraat 1, 4811 CA Breda, Nizozemska.

Navedeni »Ugovor o kupoprodaji 71,92% izdanih dionica Zagrebačke pivovare d.d.« je dio globalnog »Ugovora o prodaji i kupnji društava« sklopljenog 14. listopada 2009. godine, između društava Starbev Sarl, 20 Avenue Monterey, L-2163, Luksemburg (dalje u tekstu: Starbev Sarl), Interbrew Central European Holding BV, Ceresstraat 1, 4811 CA Breda, Nizozemska i Anheuser-Busch Inbev NV/SA, Brouwerijplein 1, 3000 Leuven, Belgija, kao jamca prodavatelja.

Ponuditelj djeluje zajednički, sukladno članku 5. stavak 4. točka 1. ZPDD-a, sa društvima Starbev Sarl i CVC European Equity V Limited, 22-24 Seale Street, St. Helier, JE2 3QG Jersey (dalje u tekstu: CVC European Equity V Limited), s obzirom da je društvo Starbev Sarl vlasnik 100% udjela u temeljnom kapitalu Ponuditelja, a društvo CVC European Equity V Limited je 100% vlasnik udjela u temeljnom kapitalu društva Starbev Sarl.

Sukladno odredbi članka 9. stavak 1. ZPDD-a, fizička ili pravna osoba obvezna je objaviti ponudu za preuzimanje kad neposredno ili posredno, samostalno ili djelujući zajednički, stekne dionice s pravom glasa Ciljnog društva, tako da, zajedno s dionicama koje je već stekla, prijeđe prag od 25% dionica s pravom glasa Ciljnog društva.

Navedenim stjecanjem Ponuditelj je, sukladno odredbi članka 9. stavak 1. ZPDD-a, prešao prag od 25% dionica s pravom glasa Ciljnog društva.

Nakon navedenog stjecanja Ponuditelj je ukupno imatelj 446.232 redovnih dionica Ciljnog društva što predstavlja 71,92% udjela u temeljnom kapitalu Ciljnog društva i daje 446.232 glas odnosno 71,92% od ukupnog broja glasova koje daju dionice Ciljnog društva s pravom glasa.

Prema izjavama Ponuditelja te društava Starbev Sarl i CVC European Equity V Limited, dostavljenim uz Zahtjev, osim navedenih, isti nisu sklapali druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 3.791,30 kuna.

Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 3.414,00 kuna.

Sukladno potvrdi Zagrebačke burze d.d., Zagreb, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. ZPDD-a, iznosi 3.791,30 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 3.791,30 kuna po dionici, određena u skladu s odredbom članka 16. stavak 2. i 3. ZPDD-a.

V. Ponuditelj drži ukupno 446.232 redovnu dionicu Ciljnog društva, a temeljni kapital Ciljnog društva podijeljen je na 620.450 redovnih dionica, svaka u nominalnom iznosu od 300,00 kuna.

Novčana sredstva potrebno je osigurati sukladno odredbi članka 19. stavak 1. ZPDD-a, za plaćanje preostalih dionica Ciljnog društva s pravom glasa.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja naknade za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Zagrebačka banka d.d., Zagreb, Paromlinska cesta 2, kao garanta, u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. ZPDD-a, te dokumentaciju propisanu odredbom stavka 3. istoga članka ZPDD-a pa je slijedom navedenog, temeljem odredbe članka 24. stavak 3. ZPDD-a, odlučeno je kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/09-10/12

Urbroj: 326-111-09-5

Zagreb, 3. prosinca 2009.

Član Uprave
Ivan Vrljić, v. r.

Rješenje, NN 149/2009-3649